2013/0016 (COD)

KOMISSION TIEDONANTO

EUROOPAN PARLAMENTILLE



Euroopan unionin toiminnasta tehdyn sopimuksen 294 artiklan 6 kohdan mukaisesti

neuvoston vahvistamasta kannasta



rautateiden turvallisuudesta (uudelleen laadittu toisinto) annettavan Euroopan parlamentin ja neuvoston direktiivin hyväksymiseen

(ETA:n kannalta merkityksellinen teksti)

1.Tausta

Komissio hyväksyi 30. tammikuuta 2013 kattavan kuuden säädösehdotuksen paketin, jolla tarjotaan parempaa laatua ja enemmän valinnanvaraa rautatiepalvelujen alalla Euroopassa.

Rautatieliikenteestä voidaan saada houkuttelevampi vaihtoehto matkustajille ja sen osuutta kaikista liikennemuodoista voidaan kasvattaa vain, jos palvelujen laatua ja tehoa parannetaan. Parempi kustannustehokkuus ja kestävyys voidaan saavuttaa niukoilla julkisilla varoilla.

Paketin tavoitteena on käyttäjien odotusten täyttämiseksi myös kannustaa innovointiin EU:n rautateillä. Tähän pyritään kolmella toisiinsa liittyvällä tavalla:

(1)avaamalla kotimaan henkilöliikennemarkkinat kilpailulle ja velvoittamalla julkisia palveluhankintoja koskevien sopimusten tekemiseen kilpailuttamalla;

(2)vahvistamalla rataverkon haltijoiden riippumattomuutta niin, että ne valvoisivat kaikkia rataverkon keskeisiä toimintoja ja varmistaisivat kaikille tasavertaiset mahdollisuudet rautateiden käyttöön;

(3)vahvistamalla rautatieviraston asemaa niin, että siitä tehdään keskitetty asiointipiste, jolle kuuluu koko EU:n kattavien kalustoyksikköjen markkinoillesaattamislupien ja EU:n kattavien toiminnanharjoittajien turvallisuustodistusten antaminen.

Päivä, jona ehdotus on lähetetty Euroopan parlamentille ja neuvostolle

(asiakirja COM(2013) 31 final — 2013/0016 COD):





31. tammikuuta 2013 Päivä, jona Euroopan talous- ja sosiaalikomitea on antanut lausuntonsa:

22. elokuuta 2013 Päivä, jona alueiden komitea on antanut lausuntonsa: 8. lokakuuta 2013 Päivä, jona Euroopan parlamentti on vahvistanut ensimmäisen käsittelyn kantansa: 26. helmikuuta 2014 Päivä, jona neuvoston kanta on vahvistettu: 10. joulukuuta 2015

2.Komission ehdotuksen tarkoitus

Rautateiden turvallisuudesta annetun Euroopan parlamentin ja neuvoston direktiivin 2004/49/EY uudelleenlaatimisen päätavoite on helpottaa rautatieyrityksille annettavien turvallisuustodistusten myöntämistä. Siihen sisältyy siirtyminen nykyisestä kaksiosaisesta järjestelmästä [A osa (myöntää jäsenvaltio, johon rautatieyritys on sijoittautunut) ja B osa (myönnetään kussakin jäsenvaltiossa, jossa rautatieyritys aikoo liikennöidä)] EU:n yhteiseen turvallisuustodistukseen, joka on voimassa kaikkialla unionissa.

Ehdotuksessa tarkistetaan myös kansallisten turvallisuusviranomaisten roolia sekä niiden ja Euroopan rautatieviraston välistä vastuunjakoa. Ehdotuksen mukaan kansallisten turvallisuusviranomaisten olisi keskityttävä enemmän omassa jäsenvaltiossaan toimivien rautatieyritysten valvontaan ja sellaisiin toimiin, joissa paikallinen läsnäolo saattaa olla eduksi tai joissa edellytetään paikallisen kielen tuntemusta (kuten tarkastukset/auditoinnit). Rautatieviraston olisi seurattava kansallisten turvallisuusviranomaisten toimintaa, suoriutumista ja organisaatiota ja koko järjestelmän turvallisuustasoa.

Direktiiviä 2004/49/EY on jo muutettu huomattavasti aikaisemmin. Koska uusia muutoksia tehdään, komissio ehdotti selkeyden vuoksi uudelleenlaadintaa.

3.Neuvoston kantaa koskevat huomiot

Liikenneneuvoston istunnossa 10. joulukuuta 2015 hyväksytyssä poliittisessa yhteisymmärryksessä puolletaan komission ehdotuksen päätavoitteita eli turvallisuustodistusten myöntämisprosessin yksinkertaistamista. Poliittinen yhteisymmärrys kuitenkin poikkeaa joiltakin osin komission ehdotuksesta, sillä siinä annetaan ainoastaan yhdessä jäsenvaltiossa toimiville rautatieyrityksille mahdollisuus hakea turvallisuustodistusta joko Euroopan rautatievirastolta tai kansalliselta turvallisuusviranomaiselta. Molemmissa tapauksissa menettely ja päätöksen perusteet pysyisivät kuitenkin samoina.